กต.เตรียม 3 แผนอพยพคนไทยในยูเครน หากเกิดสถานการณ์ฉุกเฉิน โดยสถานเอกอัครราชทูต ณ กรุงวอซอร์ จะมีการติดตามสถานการณ์อย่างใกล้ชิด เพื่อช่วยเหลืออพยพคนไทยได้ทันที
นายธานี แสงรัตน์ อธิบดีกรมสารนิเทศและโฆษกกระทรวงการต่างประเทศ เปิดเผยว่า จากสถานการณ์ความตึงเครียดในประเทศยูเครน สถานเอกอัครราชทูต ณ กรุงวอร์ซอ ประเทศโปแลนด์ ซึ่งมีเขตอาณารับผิดชอบประเทศยูเครน และหน่วยงานที่เกี่ยวข้อง ได้เตรียมพร้อมอพยพคนไทยในยูเครนไว้แล้ว หากเกิดสถานการณ์ฉุกเฉิน โดยเตรียมไว้ 3 แผน แผนแรก จะใช้เครื่องบินเช่าเหมาลำออกจากเมืองลวิฟ (Lviv) ซึ่งอยู่บริเวณชายแดนยูเครนโดยตรง ส่วนแผนที่ 2 กรณีน่านฟ้าปิด จะอพยพคนไทยมารวมกันที่เมืองลวิฟ เพื่อเดินทางข้ามแดนต่อไปยังกรุงวอร์ซอ ประเทศโปแลนด์ เพื่อขึ้นเครื่องบินเช่าเหมาลำกลับไทย และแผนที่ 3 ทางการไทย จะจัดเครื่องบินเช่าเหมาลำไปรับคนไทยที่เมืองลวิฟ หรือ เมืองวอซอร์ ซึ่งการบินไทย และกองทัพอากาศ เตรียมการไว้พร้อมแล้ว  นอกจากนี้ สถานเอกอัครราชทูต ณ กรุงวอร์ซอ ได้ติดตามสถานการณ์ภายในประเทศยูเครนอย่างใกล้ชิด เพื่อแจ้งข้อมูลข่าวสารผ่านกลุ่มกลุ่มไลน์เฉพาะกิจ ที่ใช้เป็นช่องทางสื่อสารกับคนไทยและเจ้ากิจการคนไทย ที่อาศัยอยู่ในยูเครนแล้ว รวมทั้ง จะสามารถประเมินการให้ความช่วยเหลือคนไทยได้ทันที หากเกิดสถานการณ์ฉุกเฉิน แต่ยังไม่มีคนไทยประสงค์ที่จะเดินทางกลับประเทศไทย ขณะเดียวกัน ทางสถานทูตฯ อยู่ระหว่างเจรจากับกลุ่มแรงงานที่ใกล้จะหมดสัญญาจ้างภายใน 1-3 เดือนข้างหน้า ว่าประสงค์จะกลับประเทศไทยก่อนหรือไม่